ERGO Kindlustus

ERGO pakub Eestis elu, pensioni, tervise ja vara kindlustamist eraisikutele ja ettevõtetele, olles siinsel kahjukindlustusturul suuruselt teine selts. ERGO teenuseid, teadmisi ja kogemusi usaldab üle 100 000 kliendi üle Eesti. 

Alates 1. jaanuarist 2013 on ERGO kahjukindlustusseltsid Baltimaades ühinenud Euroopa äriühinguks (SE) nimega ERGO Insurance SE. Äriühingu peakontor asub Eestis ja filiaalid Leedus ja Lätis. 

ERGO nime all tegutsevad Eestis kaks ettevõtet: kahjukindlustusselts ERGO Insurance SE ja elukindlustusselts ERGO Life Insurance SE Eesti filiaal (endine ERGO Elukindlustuse AS). 

ERGO kaubamärki kandvad kahjukindlustus- ja elukindlustusseltsid tegutsevad kõigis Balti riikides, võimaldades teenindada kliente piiriüleselt ning teha tõhusat koostööd. ERGO Baltikumi juhatus koosneb kolme Balti riigi seltside esindajatest.

ERGO on Saksamaa ja Euroopa juhtivaid kindlustusettevõtteid, mis teenindab kliente enam kui 30 riigis peamiselt Euroopas ja Aasias. 

ERGO pakub mitmekülgseid kindlustustooteid ja -teenuseid. Koduturul Saksamaal on ERGO üks juhtivaid teenusepakkujaid. Grupis töötab kokku 43 000 inimest. 

2014. aastal kogus ERGO kindlustusmakseid 18 miljardit eurot ja maksis klientidele hüvitisi välja peaaegu samal tasemel.

ERGO kuulub maailma ühte suurimasse, 1880. aastal loodud edasikindlustuskontserni Munich Re.  

ERGO seltsid Eestis on Eesti Kindlustusseltside Liidu liikmed.

Põhitegevus
ERGO põhitegevuseks Eestis on kindlustusteenuste pakkumine ning kahjude käsitlemine. Eesti kahjukindlustusturul oli ERGO 2009. aasta seisuga teisel positsioonil 19% turuosaga, elukindlustusturul omab ERGO 7% turuosa ja pensioniturul 4% turuosa.

ERGO ajalugu Eestis
Eestis alustasid ERGO-le õiguslikult eelnevad kindlustusseltsid tegevust 1990. aastal. ERGO kaubamärk jõudis Eestisse 2001. aastal.

Tähtsamad sündmused ERGO ajaloos Eestis
1990 asutati Balti Kindlustusselts (BICO)
1995 Alte Leipziger Europa omandas osaluse BICOs
1995 asutati BICO Elukindlustuse AS
2000 liideti Leks Kindlustuse AS ja ärinimeks sai BICO-LEKS Kindlustuse AS
2001 hakati kasutama ERGO kaubamärki
2002 võeti üle Nordica Elukindlustuse AS
2002 loodi ERGO Varahalduse AS, mis tegeleb pensioni II ja III samba fondide haldamisega
2004 loodi ERGO Baltimaade seltside ühine 8liikmeline juhatus
2009, jaanuar  – ERGO Kindlustuse ASist sai ERGO Varahalduse ASi pensionilahenduste vahendaja Eestis 
2009, aprill – muutis ERGO Varahalduse AS oma nime ERGO Funds ASiks
2009, juuni – ERGO Kindlustuse ASist sai D.A.S Õigusabikulude ASi kindlustusteenuste vahendaja Eestis
2009, juuli – ERGO Kindlustuse ASist sai ERGO Elukindlustuse ASi kindlustusteenuste vahendaja Eestis
2011, jaanuar - ühinesid ERGO elukindlustusseltsid Baltimaades Euroopa äriühinguks (SE) nimega ERGO Life Insurance SE. Äriühingu peakontor asub Leedus (Vilniuses) ja filiaalid Eestis ja Lätis. Eestis tegutseb senine ERGO Elukindlustus uue nime all ERGO Life Insurance SE Eesti filiaal.
2013, jaanuar - ühinesid ERGO kahjukindlustusseltsid Baltimaades Euroopa  äriühinguks nimega ERGO Insurance SE. Äriühingu peakontor asub Eestis (Tallinnas) ja filiaalid Lätis ja Leedus. Eestis tegutseb senine  ERGO Kindlustuse AS uue nime all ERGO Insurance SE.

Välislingid
ERGO Eestis
ERGO Kindlustusgrupp
Munich Re

Eesti kindlustusettevõtted